Atti risía raca idilhaha nua runi ca benni Israel ttu laní lheꞌe yiesi Jerusalén.
Lania nua rexxa lecani la sá atti beaca leꞌa yotu guecaniha.
Jesús níaba requie lheꞌeliꞌa gue yotuha atta te láni corredori gue Salomón.
Ca benni Israel nna bitupattebacana sa biꞌabe,
nianna rácane:
—¿Núcalunni nna unlu qui bitturu udú chupana letu?
Gansi luba nua Cristu,
tsala utixxiꞌa aní lo iyátu.
Jesús becabie re cana:
—Lä chiba ria le nna lebiꞌi nna bittu güia lele.
Ca milagru rute tata quia runia-ni nna ruleꞌe loque nuxa anca.
Lebiꞌi nna läga ria lele,
cumu läga ancale carneꞌe quia.
Ca benni anca attiba carneꞌe quia nna gua rienbaquinna tsiꞌa rinnea.
Neti nna anca biatia cana,
lacana nna denocana neti.
Neti rutea elha nabani guecani qui aca bancana ttu dia lii,
bittu tsia nitticana lhe nuttuguaba nu dhana ettattuana cana lo náya lhe.
Tata quia Benni betecana las náya nna xxeniru ra le Benniha atti nuxaba benni,
larcala nna läganu dhana cuana cana lo nee.
Tata quia nna neti nna ttuba ancatu.
Bodidaxxu dacaba ca benni Israel iyya qui useꞌecane.
Jesús re cana:
—Ixe ca milagru tsee bete tata quia unia chi benia aní lole.
¿Lo niꞌa gue nu ca nua rdacale usiale neti iyya?
Ca benni Israel nna becabicana rácana:
—Läga usia riꞌitu lu iyya lo niꞌa gue ca milagru tsee runlu-na.
Usiatu lu iyya cumu len nu rálha nna rinne güelu gue Tata Do Iyyabaaha.
Lu nna benniba ancalu nna runlu dequi ancalu Dios.
Jesús re cana:
—¿Si läba lo ca ley denle-na rá Tata Do Iyyabaaha:
“Neti chi ria,
lebiꞌi ancale diosi”?
Riꞌi nna yubari,
läga aca gueri otsiari nu rá ca tisa gue Tata Do Iyyabaaha.
Lee nna re diosi anca ca benni betee ca tisa guee-na lencabi.
¿Biacala neti Benni chi riesinie udhelhe yies lo yu-ni rále dequi rinne güea gue Tata Do Iyyabaaha de ria:
“Neti anca Xiꞌini Tata Do Iyyabaaha”?
Gansi bittuba runia nu runi tata quia nna bittu tsia lele quia.
Ttiaca gansi runba nu runie nna masquiba lä ria lele neti,
gualtsia lele gue nu runia,
qui tsala nna ttedeenle,
tata quia nna ttuba Benni anque lenie neti,
neti nna ttuba Benni anca lenie.
Bedeonttebacana odidaxxucane attu libe,
ttiaca lee nna ulabe lo nácani.
Dedhia dacaba Jesús attu ladu gue yoo Jordán.
Níaba beꞌane atta udulo Juan begadibi benni inda.
Ixeru benni risina atta du Benniha,
nianna rácana:
—Gualí galá,
lägabi milagru beni Juan,
ttiaca iyába nu utixxiꞌabi gue Ben-ni nna gualíba nua.
Ixeru ca benni seꞌe daca nía güia lecani Jesús.